六月十四日大雨連朝
作者：曾幾
朝代：宋

paragraphs: 黄金北斗高，何似六月雨。
舉頭看雲霄，此祕初未覩。
今晨沛然下，其勢莫能禦。
既蠲人鬰陶，又長我禾黍。
誰言爲郡樂，病不對樽俎。
似爲神所憐，用是娛悦汝。
緇黄諠諷誦，巫覡亂呼舞。
惠然從風來，茲事一不舉。
臨民多秕政，何道致如許。
稽首謝皇天，傾心奉明主。